Arne Melchior (CD), 1999-03-18:
For det første kan jeg ikke rigtig lide, at man lukker sådan et enkelt lille åndehul.
Det er jo sådan, at den, der sætter nogle regler op, jo også kan give undtagelsesbestemmelser fra reglerne, og det har den danske befolkning og skiftende danske regeringer levet mægtig godt med i mange år.
Der er en yderligere grund til, at jeg er ked af at være principrytter i denne sag, og det er, at det takstfri salg jo ikke helt slutter.
Det slutter kun for nogle landes vedkommende, som også en tidligere ordfører har bemærket heroppefra, og jeg under simpelt hen ikke lande som f.eks. Norge og Schweiz at lukrere af det.
Jeg er i stand til at oplyse, at da regeringen Schlüter med en vis minister for offentlige arbejder ved navn Arne Melchior i 1984-85 satte priserne ned for det toldfri salg og inddrog flere varegrupper under det, medførte det en enorm stigning i transiteringen af udlændinge, særlig oversøiske udlændinge, i København, hvilket gav staten betydelige merindtægter på flere måder.
Så skønt vi principielt udmærket kan være enige, er det i hvert fald dårligt forberedt, og så er vi ikke glade for det.
Vi er modstandere af, at det sker på nuværende tidspunkt til ugunst allermest for Danmark.
Jeg skal tillade mig at give følgende oplysninger:
En såkaldt stang cigaretter på 10 pakker koster i gennemsnit i Danmark 305 kr., i Tyskland 210 kr., i Spanien og Grækenland 160 kr. og i Portugal 135 kr.
Det vil sige, at ved købet af sådanne 10 pakker cigaretter, som man jo har lov til at medtage ved hjemkomsten fra et udenlandsbesøg, sparer den danske rejsende henholdsvis i Tyskland 95 kr. i forhold til dansk pris, i Spanien 145 kr., i Grækenland 145 kr. og i Portugal 170 kr.
Noget tilsvarende gælder for de øvrige europæiske lande, og det samme gælder selvfølgelig for spiritussen.
Fortæl mig ikke, at danskerne er dumme!
Alene det, at de har valgt os,
viser jo, hvor kloge de er.
Fortæl mig ikke, at når nogen dansker rejser ud til noget EU-land - enten det er tjenstlig rejse eller en privat rejse - og vedkommende er vant til at købe sin stang cigaretter eller sin flaske whisky eller snaps på en færge eller i lufthavnen eller i et fly, skulle vedkommende undlade at købe det i de almindelige butikker i de andre EU-lande, hvor der altså er en hundredkroneseddel og mere at spare pr. stk.!
Selvfølgelig gør de det!
Og derfor bliver resultatet af det forbud, der nu skal indføres: Dyrere charterbilletter for danskerne,
ikke en krone i meromsætning for den danske detailhandel og ikke en krone mere i statskassen.
Sådan er det faktisk.
Det bliver resultatet, read my lips!
Der findes en vedtagelse i EU-direktiv 92/12 art. 27, som har pålagt EU-Kommissionen inden den 1. januar 1997 at lave en rapport og komme med forslag til at foranledige og implementere de nødvendige foranstaltninger i forbindelse med ophøret af det dutyfree salg.
Dette er ikke sket, som det også påpeges i Foreningen af Rejsearrangørers henvendelse af den 16. marts.
De går også ind for på lang sigt at afskaffe det taxfree salg, men de siger, at sagen er dårligt forberedt, og derfor kan og bør det ikke ske pr. 1. juli i år.
Sådan ligger landet, og det er kun til skade for alle danske interesser.
Jeg skal meddele, at CD kan tilslutte sig alle tre fremsatte forslag til vedtagelse.
De to af dem går jo kun ud på, at dersom Danmark står alene i næste uge i EU-kredsen, skal vi ikke være halsstarrige, men gemme det faste, stålsatte mod til væsentligere sager, fordi en gennemførelse pr. 1. juli kun bliver til skade for os.
Vi kan også tilslutte os SF's forslag, som til dels er indeholdt i Dansk Folkepartis; men jeg synes egentlig, at hr. Aage Frandsen skulle tænke over, at da han selv heroppefra har indrømmet, at det, han ønsker, næppe kan nå at blive gennemført eller bare påbegyndt inden den 1. juli, burde han i virkeligheden støtte, at udsættelsen sker, så der bliver tid til at træffe de foranstaltninger, som SF's forslag lægger op til.
Men CD kan altså stemme for dem alle tre.